Аляксандр Пятровіч Трафіменка

Аляксандр Пятровіч Трафіме́нка ( — ) — філосаф, доктар філасофскіх навук (1993).

 Біяграфія 
Нарадзіўся ў горадзе Алма-Ата (Казахстан). У 1968 годзе скончыў сярэднюю школу і паступіў на фізічны факультэт Казахскага дзяржаўнага ўніверсітэта. Універсітэт скончыў у 1973 годзе. У 1973—1975 гадах праходзіў службу ў Савецкай Арміі на пасадах камандзіра ўзвода зенітнай артылерыі, камандзіра аўтамабільнага ўзвода, камандзіра пяхотнага ўзвода. У 1975—1977 гадах працаваў інжынерам у Казахскім дзяржаўным універсітэце. У 1977—1979 гадах старшы лабарант у Інстытуце філасофіі Акадэміі навук Казахскай ССР.

У 1979 годзе А. П. Трафіменка паступіў у аспірантуру Інстытута філасофіі і права Акадэміі навук БССР, якую скончыў у 1982 годзе і абараніў кандыдацкую дысертацыю на тэму «Принципы единства мира и развития в теории и методологии астрофизического познания». у 1982—1985 гадах малодшы навуковы супрацоўнік, у 1985—1989 гадах старшы навуковы супрацоўнік Інстытута філасофіі і права. У красавіку 1983 года рашэннем Прэзідыума Акадэміі навук БССР А. П. Трафіменка прызначаны вучоным сакратаром рэспубліканскага метадалагічных (філасофскіх) семінараў пры Прэзідыуме АН. У 1989—1992 праходзіў дактарантуру ў Інстытуце філасофіі і права, абараніў доктарскую дысертацыю на тэму «Теория относительности и астрофизическая реальность». Вучоная ступень доктара філасофскіх навук па спецыяльнасці «Філасофскія пытанні прыродазнаўства і тэхнікі» прысуджана рашэннем Вышэйшай атэстацыйнай камісіі (Расія) ад 16 ліпеня 1993 года. З 1992 года працаваў у Інстытуце філасофіі НАН Беларусі на пасадзе вядучага навуковага супрацоўніка.

Памёр А. П. Трафіменка 1 лютага 2008 года.

 Навуковая і грамадская дзейнасць 
Аўтар навуковых прац па філасофскіх праблемах касмалогіі, геафізікі і астрафізікі, белых і чорных дзірак у Сусвеце, энергетыцы чалавека. У 1981 годзе А. П. Трафіменка распрацаваў канцэпцыю эвалюцыі рэпрадуктыўнай функцыі чалавека ў соцыуме. Яго працы былі прысвечаны новым крыніцам энергіі — атонам, тэарэтычна прадказаным у рамках агульнай тэорыі адноснасці. Навуковыя працы вучонага апублікаваны ў 16 краінах. Пад кіраўніцтвам А. П. Трафіменкі падрыхтаваныя два кандыдаты філасофскіх навук.

А. П. Трафіменка абіраўся членам гарадскога савета маладых вучоных і спецыялістаў пры Мінскім гаркаме УЛКСМ і Савета маладых вучоных Інстытута філасофіі і права Акадэміі навук БССР, з’яўляўся кансультантам метадалагічных семінараў, вучоным сакратаром навуковага савета па філасофскіх і сацыяльных праблемах навукі і тэхнікі пры Акадэміі навук БССР. У 1981 годзе выступаў арганізатарам Міжвузаўскага маладзёжнага навуковага таварыства «Сусвет» і Астранамічнай секцыі Мінскага аддзялення Усесаюзнага астранома-геадэзічнага аб’яднання пры Акадэміі навук СССР. З’яўляўся членам Савета па абароне доктарскіх дысертацый пры Інстытуце філасофіі Нацыянальнай акадэміі навук Беларусі, членам Вучонага савета інстытута, членам-карэспандэнтам Міжнароднай Акадэміі арганізацыйных і кіраўніцкіх навук (з 2005 года). Вёў таксама прапагандысцкую працу: чытаў лекцыі, выступаў у сродках масавай інфармацыі.

Сярод апублікаванага:
 Вселенная и развитие / Академия наук Белорусской ССР, Институт философии и права; науч. ред. чл.-кор. АН БССР Д. И. Широканов — Мн. : Наука и техника, 1982. — 62, [2] с., 21 см;
 Вселенная: творение или развитие? — Мн.: Беларусь, 1987. — 159, [1] с.;
 Black Holes in Cosmic Bodies // Astrophysics and Science, 1990, vol. 168, p. 277—292;
 Белые и черные дыры во Вселенной / А. П. Трофименко. — Минск : Университетское, 1991. — 172,[2] с. : ил.; 20 см. — (Необычное в обычном).; ISBN 5-7855-0193-7;
 Теория относительности и астрофизическая реальность / А. П. Трофименко; Под ред. Д. И. Широканова; АН Беларуси, Ин-т философии и права. — Минск : Навука i тэхнiка, 1992. — 166 с. : ил.; 21 см; ISBN 5-343-00910-7;
 Черные дыры против человечества / А. П. Трофименко. — М. : Светлый САН, 2000. — 189 с. : ил.; 20 см; ISBN 5-93651-002-6.

 Узнагароды 
 Грамата Інстытута філасофіі і права Акадэміі навук БССР
 Дыплом І ступені на Усесаюзным конкурсе прац маладых вучоных і спецыялістаў (1983—1984) за апублікаваную ў 1982 годзе брашуру «Вселенная и развитие»

 Крыніцы 

 Літаратура 

  — С. 269.

 Спасылкі 
 Спасков А. Н. Светлой памяти А. П. Трофименко // Философские исследования. Сборник научных трудов. Выпуск 7. — С. 389—392. 

Катэгорыя:Філосафы СССР
Катэгорыя:Філосафы Беларусі